ועדת הכלכלה, כנסת 25, פרוטוקול מספר 24, 2023-02-13 00:00

דוד ביטן: יש משהו להגיד על הצו השני?      

איתי עצמון: צריך להסביר אותו ולהקריא אותו ולשמוע הערות

דוד ביטן: בבקשה

חוה ראובני: החוק שאנחנו מדברים עליו נחקק כדי להחליף בין היתר הסדרים שנמצאו באותה עת בחמישה צווי פיקוח

חוה ראובני:  לצווי הפיקוח ניתן תוקף בסעיף 247 לחוק עד שיוחלפו בתקנות ולתקופה מוגבלת שהוארכה

איתי עצמון: שוב ושוב ושוב

חוה ראובני: שהוארכה כבר מספר פעמים

חוה ראובני:  המצב היום הוא, סטטוס התקנת התקנות, שעד היום הושלמו – אם אדוני תיאר את החוק ככזה ושם רווח בין כפות הידיים של בערך חמישה סנטימטרים אז תקנות צריך לשים רווח בין הידיים של 30 סנטימטר לפחות, מאות תקנות נדרשות מכוח החוק

דוד ביטן: אני זוכר, למה לא עשיתם את זה עד היום? זה קונץ יפה, צריך לעשות תקנות אז מוציאים צו בעניין הזה

חוה ראובני: עד היום הושלמו, פורסמו ברשומות, נכנסו לתוקף עשר מערכות של חקיקת משנה ובוטלו שניים מחמשת צווי הפיקוח

חוה ראובני:  יש עוד ארבע מערכות שבדרך

איתי עצמון: כמה מהן טעונות אישור ועדת הכלכלה?      

חוה ראובני: שלוש, שלוש נמצאות בהתייעצויות עם שרים וזה מהלך שלצערנו בגלל אי היציבות הפוליטית - - -      

דוד ביטן: תדע לך, צריך להוסיף, כשמדברים על תקנות להגיד שאם עד תאריך מסוים אין תקנות הסעיפים בטלים ואז הם ירוצו

דוד ביטן:  לא רק הם, כל הממשלה, בכל נושא

דוד ביטן:  כי מה קורה? לא מפרסמים תקנות וזה מפריע ליישום של החוק, אז צריך להוסיף סעיף, התקנות יפורסמו עד תאריך X, לא פורסמו, הסעיף שמתייחס לתקנות מבוטל

דוד ביטן:  זה מה שצריך לעשות, כי אתם לא עומדים בזה אף פעם

איתי עצמון: לא, הקושי הוא בהליך המורכב של התקנת התקנות

חוה ראובני: אלה תקנות קשות

דוד ביטן: אז נותנים להם זמן

דוד ביטן:  כמה? שש שנים? עברו שבע שנים מאז

איתי עצמון: יש לך התייעצויות עם כמה וכמה שרים

איתי עצמון:  אני מסכים שהוא לא בהכרח סביר, אבל ההליך הוא מורכב

חוה ראובני: יש מאות תקנות

חוה ראובני:  רק תקנות המוסכים זה 40 עמודים שמסדירים 30 - - -     

דוד ביטן: בסדר גמור, מה לעשות, זה חוק חדש

חוה ראובני: אז אנחנו עושים את העבודה ולמשל התייעצות עם השר, אנחנו עושים אותה בפעם הרביעית

דוד ביטן: היית צריכה להוסיף שני עורכי דין

חוה ראובני: התייעצות עם שר האוצר - - -     

דוד ביטן: למה לא הוספת שני עורכי דין למחלקה? עוד שניים היית צריכה להוסיף, שיכתבו תקנות

חוה ראובני: אני הייתי שמחה, אנחנו תמיד מוכנים להכניס עוד אנשים

דוד ביטן: היית פונה לשר אז והוא היה מוסיף לך

חוה ראובני: יש לנו עבודה לכל מי שיגיע

חוה ראובני:  כרגע יש, כאמור, שלוש מערכות שהן כבר עם אישור נוסח בהתייעצות עם שרים, שר הכלכלה והתעשייה ושר האוצר, כל אחד לפי הסעיפים המסמיכים

איתי עצמון: כבר העברתם לשרים המכהנים?      

חוה ראובני: אנחנו בקשר עם הלשכות המשפטיות לאשרר

חוה ראובני:  לשר האוצר אנחנו מכינים פנייה חדשה, מדובר באגרות שאושרו ב-2016, נראה לנו נכון לקבוע אגרות חדשות, עדכניות

דוד ביטן: אז מה יקרה אם לא יספיקו לעמוד בזמנים?      

איתי עצמון: אם צווי הפיקוח לא יוארכו אז בחלק מהנושאים לא תהיה לך תשתית משפטית להסדרת תחומים מסוימים, כמו, אם אני לא טועה, תחום השמאים למשל, יש תקנות שעוד לא הותקנו

איתי עצמון:  זו בעצם הסדרה - - -     

חוה ראובני: בתקנות השמאים נשארה שורה אחת לא מאושרת

חוה ראובני:  בשתי מערכות תקנות יש שורה אחת שהיא בעיה

איתי עצמון: לא מאושרת בתוך הממשלה?      

חוה ראובני: שאנחנו לא הצלחנו לצלוח את ההתייעצות עם מועצת השמאים, הם העלו הערות, הערות טובות שבגלל זה משכנו ולא התקדמנו עם - - -     

דוד ביטן: שמאי הרכב?     

איתי עצמון: כן

חוה ראובני: כי אנחנו אכן מתייעצים איתם בכנות ובתום לב והשורה האחת הזאת מעכבת את שני הסטים של תקנות השמאים, כי הן צריכות להיכנס ביחד, סט אחד שצריך אישור ועדה וסט אחד שלא צריך אישור ועדה

חוה ראובני:       יש עוד שני סטים בענייני מוצרי תעבורה וייצור רכב שנמצאים בשלב של התייעצות שרים

חוה ראובני:  אני לא מטפלת בהם, אבל הבנתי שעושים את זה בפעם השנייה, זה נעשה כבר בממשלה הקודמת

איתי עצמון: והושלמה ההיוועצות בממשלה הקודמת?      

חוה ראובני: פנו, אני לא חושבת שהיא הושלמה, כי גם שם עלתה בעיה שפיצלו את הסמכות, התחילו העברת סמכות, זה צריך להיות בסמכות שר הכלכלה

חוה ראובני:  היה שם מצב שהממשלה החליטה להעביר את סמכויות שר הרווחה, אבל לא הצליחו לאשר את זה בכנסת

דוד ביטן: במעבר

דוד ביטן:  אז את רצה כל פעם לפי המעברים

חוה ראובני: כן, זה מה שקורה

דוד ביטן: מזל שלא העבירו לך יותר מדי ממשרד התחבורה, רק רבע, זה לא נורא

דוד ביטן:  העבירו את כל הנושא המוניציפלי לשר הפנים, 400 מיליון שקל תקציב

דוד ביטן:  בסוף לליכוד לא נשאר כלום

חוה ראובני: בין 2019 ל-2022, שזה בדיוק תקופת אי היציבות והבחירות החוזרות, לא הצלחנו לאשר אף תקנה

דוד ביטן: בסדר, אני לא בא אליכם בטענות בעניין הזה

דוד ביטן:  במקרה אני יודע שהאגף שלכם המשפטי הוא בסדר גמור, אין שום בעיה

שלמה תוסיה כהן: אדוני, אפשר שתי מילים לפני ההקראה רק בעניין הזה?      

דוד ביטן: תגיד

שלמה תוסיה כהן: שמענו קודם בתחילת הישיבה שמשרד התחבורה לא מפקח על חברות הביטוח ועל זה בטח שאין לנו טענות, אבל בוודאי ובוודאי שעבור השמאים התקנות האלה שמחכות כבר שבע שנים לאיזה שהוא שינוי שייצא לפועל, זה לא קורה וזה בטח לא חונה אצל משרד האוצר בעניין הזה

שלמה תוסיה כהן:  זאת אומרת משרד התחבורה הוא הרגולטור של השמאים

שלמה תוסיה כהן:  כשאנחנו התחלנו ואמרנו שאנחנו מצפים שמשרד התחבורה יסיים כבר את מה שהוא התחיל והוא התקדם וגם ישבנו איתם בכל ההיוועצויות - - -     

דוד ביטן: אבל היא אמרה לך שמההערות שלכם, שהיו טובות, זה עיכב קצת

חוה ראובני: היינו כבר פעמיים במועצת השמאים

שלמה תוסיה כהן: הדבר הזה צריך להגיע לסיום

שלמה תוסיה כהן:  אני מבין שמדברים על חצי שנה ואחריה אולי כבר מדברים - - -      

דוד ביטן: אחר כך אין צו, הם חייבים לסיים תוך חצי שנה

איתי עצמון: יש רק הארכה אחת, אם אינני טועה, לפי החוק?      

חוה ראובני: כן

דוד ביטן: זהו נגמר, זאת אומרת חצי שנה עד 16 בפברואר 2023

איתי עצמון: התחילה היא בפברואר

דוד ביטן: אבל לא כתוב מתי הסיום

איתי עצמון: לא, התקופה היא עד ה-16 באוגוסט

דוד ביטן: עד 16 באוגוסט זה חייב להסתיים

שלמה תוסיה כהן: אדוני, מה שאנחנו יודעים זה שהדבר כרוך דבר בדבר

דוד ביטן: אתה יועץ משפטי?      

שלמה תוסיה כהן: יועץ משפטי

דוד ביטן: איך אתה מקבל, לפי חודשים או לפי שעות? כי לפי חודשים אתה בבעיה באוגוסט

שלמה תוסיה כהן: מה שאני מקבל משמאים זה כמו ששמאים מקבלים מחברות ביטוח, אז לא כדאי לאף אחד להחליף

שלמה תוסיה כהן:  אבל הסיפור הוא כזה, בסוף הכול קשור אחד בשני כי התקנות האלה התעכבו כל השנים כדי להגיע ביחד עם ההסדרים שיוציאו רשות שוק ההון לחברות הביטוח ואז אומרים: אנחנו לא אחראים על חברות הביטוח

שלמה תוסיה כהן:  זה נכון, אבל בסוף הממשלה עובדת ביחד בעניין הזה והסיבה שהעניין מתעכב הוא גם קשור לחברות הביטוח

דוד ביטן: הביקורת שלך היא נכונה, אבל זה לא תלוי בהם, שמעת מה הסיבות שזה התעכב

דוד ביטן:  לא שבע שנים, אבל בשנתיים האחרונות היו בעיות, זה נכון

דוד ביטן:  החוק הזה במקרה, זה לא תקנות קטנות, פה מדובר בהרבה מאוד תקנות, חוק עב כרס שצריכים המון תקנות כדי ליישם אותו והיה ברור שזה ייקח זמן גם אז, אבל לא שבע שנים, זה אין ויכוח

חוה ראובני: צו רישוי שירותים ומקצועות בענף הרכב (הארכת התקופה האמורה בסעיף 247(א) לחוק), התשפ"ג-2023             

איתי עצמון: למה נדרשת לעגן את התחילה במפורש? אתם חוששים שלא תספיקו לפרסם?      

חוה ראובני: כי זה מחרתיים, אני לא בטוחה שאני אספיק להגיע לרשומות עד מחרתיים

דוד ביטן: אוקיי

דוד ביטן:  מכיוון שאני לבד אז אני מאשר

חוה ראובני: פה אחד

חוה ראובני: אושר

דוד ביטן: שני הצווים מאושרים

דוד ביטן:  הישיבה הסתיימה